**A tanári portfólió tartalma és elkészítésének követelményei**

# 1. A tanári portfólió fogalma, célja és jellemzői

A portfólió a tanárjelölt munkáiból összeállított gyűjtemény, amelynek célja, hogy bemutassa készítőjének fejlődését, szakmai tanulási útját és eredményeit a tanárrá válás folyamatában**.** A portfólió készítőnek aktív szerepe van a tartalom összeállításában, hiszen ő alkotja meg *a beválogatott munkák gyűjteményét, megmutatja azok beválogatásának okait, és az önreflexiókon keresztül végigvezet saját tanulási folyamatán, így* értékeli önmaga teljesítményét, munkái, valamint a tanároktól vagy a hallgatótársaktól kapott reflexiók tükrében.

A portfólió célja és tartalma szerint sokféle lehet, a tanárképzésben részt vevő hallgatónak ezek közül, a szak zárásaként ún. értékelési portfóliót kell készítenie, amely lehetővé teszi, hogy a 8/2013. (I.30.) EMMI-rendeletben meghatározott kompetenciák mentén a hallgató tanulási eredményeit, fejlődését holisztikusan, a kiválasztott dokumentum segítségével értékeljék.

A portfólió segítségével minden képzési út (*osztatlan 10 féléves közismereti tanárszak, rövidciklusú 2, 4 féléves közismereti tanárszak*) esetén bemutatható és bemutatandó a tanári kompetenciák fejlődése, fejlettsége. Mivel a szakmai tanulás akár a képzésen túli tapasztalatokból is építkezhet, a portfóliónak része lehet a hallgató pedagógusi gyakorlata során keletkezett dokumentum is, a portfólió fő fókuszában azonban a képzés során bejárt fejlődési, tanulási út bemutatása van ebben az esetben is. Különösen indokolt ez a bővítés, ha a képzés sem pedagógiai-pszichológiai képzési elemeket, sem többféle gyakorlatot nem tartalmaz.

# 2. A tanári portfólió jogszabályi háttere

A 8/2013. (I.30.) EMMI-rendelet 9.3. pontja értelmében az 1. § a)-d) pontja szerinti tanárképzésben a záróvizsga része a képzés során készült, a szakmai gyakorlatokat is bemutató és feldolgozó, a tanárjelölt felkészülését, saját fejlődését értékelő dokumentumgyűjtemény, portfólió, amely a tapasztalatok neveléstudományi szempontú, tudományos alaposságú bemutatása, elemzése és értékelése. Bizonyítja, hogy a hallgató képes önreflexióra, a képzés különböző területein elsajátított tudását integrálni és alkalmazni, a munkája szempontjából meghatározó tudományos, szakirodalmi eredményeket, továbbá a tanítás vagy a pedagógiai feladat eredményességét értékelni. Az 1. § b)-d) pontja szerinti tanári mesterszakokon a portfólió a záróvizsga szakdolgozati eleme.

# 3. A portfóliókészítés támogatása és a dokumentumok alaptípusai

A tanári szakdolgozat értékelési portfólió részéhez témát választani és azt külön bejelenteni nem kell. A portfólióhoz külön témavezetőt felkérni nem kell, a feladatok teljesítéséhez a portfólió és különösen a reflexiók elkészítéséhez az *Összefüggő egyéni gyakorlatot kísérő pedagógiai-pszichológiai tanításkísérő szeminárium* / *Portfóliókészítést támogató szeminárium* nyújtanak konzultációs segítséget.

A tanári képzés lezárásaként készülő portfólió a tanári kompetenciák köré szerveződik, melynek célja, hogy a tanári tudást és felkészültséget a kompetenciákhoz kapcsolódó, válogatott munkákon és kísérő reflexiókon keresztül mutassa be. A portfólióban tehát alapvetően kétféle dokumentum kap helyet:

* a tanári felkészülés, a képzés során keletkezett munkák, vagyis a válogatott produktumok, és
* az ezeket kísérő reflexiók.

A portfólióban az egyetemi képzés során keletkezett munkái közül válogathat olyan produktumokat, melyek a pedagógussá válás, illetve a tanári kompetenciák fejlődése szempontjából kiemelt jelentőségűek. A portfólió elemeinek válogatása során az fontos szempont, hogy a dokumentumok a lehető legteljesebb mértékben fedjék le a tanári felkészülés különböző területeit, annak pedagógiai, pszichológiai, szakmódszertani dimenzióit, és a portfólió elemei között kiemelt szerepet kapjanak a gyakorlati képzés elemei (iskolai gyakorlatok).

A válogatott munkákhoz, a dokumentumokhoz kapcsolódó reflexiók a portfólió kötelező elemei. Ezek egyrészt az egyes és/vagy együtt elemzett dokumentumokhoz kapcsolódó értelmező, értékelő önreflexiók *(kísérő reflexiók),* melyek az adott munka/összekapcsolódó munkák saját tanulási úthoz kötődő elemzései, másrészt szintén a portfólióba kerül egy összegző reflexió is *(záró reflexió),* a képzés során a szakon/szakokon elért eredményekről, fejlesztendő területekről, a további szakmai célokról a tanárrá váláshoz kapcsolódóan. A reflexiók célja a kompetenciák fejlődésének a bemutatása.

A portfólió készítése során készítőjének a tanári kompetenciák közül kiemelten 3-4, választott kompetenciaterületre kell fókuszálnia, melyekhez különböző dokumentumokat csoportosít majd. A tanárjelölt által választott kompetenciaterületek lesznek tehát a tanári portfólió fő rendszerezői. Az egyes kompetenciaterületek fejlődésének, a szakmai út bemutatásának támogatására a tanárjelölt optimálisan 9–12 dokumentumot, munkát válogat a portfólióba. A portfólió tehát a választott 3-4 kompetenciaterület köré épül úgy, hogy a választás során a két alábbi csoport mindegyikéből legalább egyet tartalmaznia kell:

* a tanítási-tanulási folyamat támogatásához kiemelten (közvetlenül) kapcsolódó kompetenciák,
* a tanítási-tanulási folyamat szereplői, partnerei megismeréséhez, támogatásához közvetlenül) kapcsolódó kompetenciák.

**TANULÁSI-TANÍTÁSI FOLYAMAT TÁMOGATÁSA**

3. A szakmódszertani és a szaktárgyi tudás

4. A pedagógiai folyamat tervezése

5. A tanulás támogatása, szervezése és irányítása

6. A pedagógiai folyamatok és a tanulók értékelése

**TANÍTÁSI-TANULÁSI FOLYAMAT SZEREPLŐI, PARTNEREI**

1. A tanuló személyiségének fejlesztése, az egyéni bánásmód érvényesítése

2. A tanulói csoportok, közösségek alakulásának segítése, fejlesztése

7. A kommunikáció, a szakmai együttműködés és a pályaidentitás területén

8. Autonómia és a felelősségvállalás

A portfólióba válogatott munkáknak tehát a fentiekben megjelölt területekhez kapcsolódó kompetenciákhoz kell kötődniük, a kísérő reflexiók célja pedig, hogy a válogatott munkák elemzésével, a tanulási folyamatban betöltött szerepük megmutatásával láthatóvá tegyék az adott kompetenciához kapcsolódó fejlődést. A záró reflexió a választott kompetenciaterületekhez kapcsolódóan egy átfogó, a képzés során bejárt szakmai utat holisztikusan elemző, a pedagógiai nézeteket, szakmai fejlődési célokat és jövőképet a kiemelt kompetenciákhoz kapcsolódóan megmutató munka.

**4. A portfólió összetétele a különböző képzési bemenetek esetén**

A 2022-ben induló osztatlan tanárképzés esetén az előzetes képzettség szerint többféle képzési úton tanulhat hallgató:

1. érettségit követően 10 féléves osztatlan közismereti tanárszakon (N)
2. diplomát követően különböző rövid ciklusú képzésben:
3. alapszakot követő egyszakos tanári mesterképzésen (4 féléves L)
4. általános iskolai tanári szakot követő egyszakos szintemelő tanári mesterképzésen (2 féléves N, L)
5. más tanári szakképzettséget követő újabb szakterületi tanári mesterképzésen (4 féléves N, L)
6. nem tanári mesterszakkal párhuzamos egyszakos tanári mesterképzésen (2 féléves N, L)
7. nem tanári mesterszakot követő egyszakos tanári mesterképzésen (2 féléves N, L)
8. tanító szakot követő újabb szakterületi tanári mesterképzésen (4 féléves N, L)

A hallgató bármely úton is végzi a képzést, a portfólió fent leírt követelményei azonosak, hiszen a cél a szak feltételeként meghatározott kompetenciák fejlődésének a bizonyítása.

# 5. A tanári portfólió benyújtása

A portfóliót a Neptun tanulmányi rendszerben elektronikus formában kell benyújtania a hallgatónak, a portfóliót nyomtatott formában nem kell leadni.

A portfólióban eredetiségi nyilatkozatot kell csatolni.

A portfólió titkosított szakdolgozatként kerül archiválásra.

# 6. A portfólió formai követelményei

A portfóliónak formai követelménye nincs. Ugyanakkor kialakításkor érdemes tekintetettel lenni arra, hogy a portfólió elektronikus formában kerül benyújtásra, így ajánlott a belső tartalom strukturálása, tartalomjegyzék készítése és a különböző típusú szövegek (dokumentumok, reflexiók) elválasztása.

A portfólióban elhelyezett dokumentumok kapcsán be kell tartani a személyes adatok védelméről szóló elírásokat, így a dokumentumokban a tanuló nem lehet azonosítható sem névvel, sem arccal, kivéve, ha ahhoz a szülő, gondviselő hozzájárult, és az erről szóló engedélyt csatolja a hallgató. A szemináriumi dolgozatokon a szerző, a közösen készített dolgozatok esetén a hallgatótárs és az oktató neve is szerepelhet.

# 7. A tanári portfólió bírálata

A portfóliót egy előzetesen felkért bíráló értékeli szövegesen és érdemjeggyel is. A portfólió bírálója a PPK oktatója.

Az értékelés általános **szempontjai** a következők:

* a portfólióban válogatott munkák a tanári feladatokat mennyire széleskörűen mutatják be,
* a portfólióba válogatott munkák valóban jól reprezentálják-e a választott kompetenciaterületeket,
* a válogatott dokumentumok elemzése (a kísérő reflexiók minősége),
* a választott kompetenciaterületek esetén a tanulási, fejlődési út holisztikus bemutatása (a záró reflexió minősége),
* a képzési területek arányos, kiegyensúlyozott megjelenése (az egyes szakokhoz kapcsolódóan),
* a portfólió struktúrája, a tartalmi-formai követelményeknek megfelelése.

A fenti szempontok alapján a bíráló **részpontszámokat és rövid szöveges indoklást** is ad a hallgató munkájáról. A bíráló a szöveges és érdemjeggyel történő értékelésen kívül **két kérdést is** megfogalmaz a hallgató számára, amelyeket a záróvizsgán kell megválaszolnia.

# 8. A portfólió védése

A portfólió védése a szakdolgozat védéstől és a szakmódszertani vizsgáktól elkülönülten történik. A portfólió védését a BDPK Igazgatói Hivatala szervezi meg, együttműködve a PPK Pedagógiai és Pszichológiai Intézetével.

A vizsga a portfólió alapján megfogalmazható szakmai tanulságok, a bírálatban megfogalmazott erősségek, hiányosságok és szakmai dilemmák mentén történik. A portfólió védése során tehát elsősorban a bírálatban feltett kérdésekre kell/fontos fókuszálni, valamint a bíráló által megfogalmazottakra is szükséges reflektálni, melyek mentén szakmai beszélgetésre kerül sor. A portfólióhoz kapcsolódó kérdések és dilemmák bemutatására a hallgatónak kb. 8 perc áll rendelkezésére.

A védés során a portfólió bírálatában megfogalmazott kérdésekre a releváns szakirodalomra épülő szakmai válaszokat várunk el. A védés során a portfólió felépítését (fejezetek egymásutánját) nem szükséges bemutatni. Prezentációs anyag (ppt formátumban) használható, de nem kötelező prezentációt készíteni.

A védés során a védési bizottság olyan kérdéseket is megfogalmazhat, amelyek lehetőséget adnak a jelölt tanári kompetenciákban rögzített szakmai tudásának (ismeret, képesség attitűd) komplex értékelésére.

A portfólióvédésre a záróvizsgázókat a vizsgabeosztásuknak megfelelően, többfős csoportban hívják be vizsgázni a bizottság elé.